b'\n_START_ARTICLE_\nAsmenyb\xc4\x97s tipas\n_START_PARAGRAPH_\nAsmenyb\xc4\x97s tipas\xc2\xa0\xe2\x80\x93 psichologin\xc4\x97s asmenybi\xc5\xb3 klasifikacijos kategorija. Bandym\xc5\xb3 skirstyti \xc5\xbemones pagal asmenyb\xc4\x97s tipus buvo nuo seno, ta\xc4\x8diau labiausiai prigijo Karlo Gustavo Jungo teorija._NEWLINE_K. Jungas skiria dvi pamatines, i\xc5\xa1 esm\xc4\x97s prie\xc5\xa1ingas, \xc5\xbemogaus psichikos nuostatas priklausomai nuo j\xc5\xb3 santykio su objektu\xc2\xa0\xe2\x80\x93 ekstraversij\xc4\x85 ir introversij\xc4\x85. Pagal tai i\xc5\xa1skiriami psichologinius tipai\xc2\xa0\xe2\x80\x93 ekstravertas ir introvertas, o \xc5\xa1ie tipai skirstomi \xc4\xaf potipius pagal funkcijas.\n_START_SECTION_\nEkstraversija su dominuojan\xc4\x8dia m\xc4\x85stymo funkcija\n_START_PARAGRAPH_\nTokios charakterio strukt\xc5\xabros \xc5\xbemones domisi objektyviu fakt\xc5\xb3 supratimu, kur\xc4\xaf sugeba paai\xc5\xa1kinti logi\xc5\xa1kai, pagal visuotinai priimtus m\xc4\x85stymo standartus. Ekstraversija lemia kolektyvini\xc5\xb3 norm\xc5\xb3 laikym\xc4\x85si, d\xc4\x97l to \xc5\xa1ie \xc5\xbemon\xc4\x97s n\xc4\x97ra original\xc5\xabs m\xc4\x85stytojai.\n_START_SECTION_\nEkstraversija su dominuojan\xc4\x8dia jausm\xc5\xb3 funkcija\n_START_PARAGRAPH_\nTokio charakterio \xc5\xbemon\xc4\x97s domisi objektyviuoju i\xc5\xa1oriniu pasauliu, ta\xc4\x8diau j\xc5\xb3 susidom\xc4\x97jimas yra ne rei\xc5\xa1kini\xc5\xb3 analiz\xc4\x97 ar studijos, o j\xc5\xb3 vertinimas. Anot Jungo, toks charakterio tipas b\xc5\xabdingesnis moterims, kurios vertina pasaul\xc4\xaf pagal tai, kiek joms jis patinka, pagal tai, ar jis gra\xc5\xbeus, ar bjaurus.\n_START_SECTION_\nEkstraversija su dominuojan\xc4\x8dia poj\xc5\xab\xc4\x8di\xc5\xb3 funkcija\n_START_PARAGRAPH_\nTokios charakterio strukt\xc5\xabros \xc5\xbemon\xc4\x97s domisi i\xc5\xa1oriniu pasauliu, konkre\xc4\x8diais faktais ir detal\xc4\x97mis. Jie domisi daiktais, bet j\xc5\xb3 neanalizuoja. Nesvarbu, kod\xc4\x97l pasaulis vienoks ar kitoks. Svarbu, kad jis toks yra. Jie moka priimti pasaul\xc4\xaf jo neai\xc5\xa1kindami ir neinterpretuodami. Gyvenimas vertinamas pagal tai, kiek jis jaudina ir stimuliuoja. Tokie \xc5\xbemon\xc4\x97s yra realistai, orientuojasi \xc4\xaf dabart\xc4\xaf.\n_START_SECTION_\nEkstraversija su dominuojan\xc4\x8dia intuicijos funkcija\n_START_PARAGRAPH_\nTokios charakterio strukt\xc5\xabros \xc5\xbemon\xc4\x97s gerai jau\xc4\x8dia galimybes ir tarpusavio s\xc4\x85sajas bei s\xc4\x85veikas. D\xc4\x97l dominuojan\xc4\x8dios ekstraversijos jie gali gerai pasteb\xc4\x97ti naujus i\xc5\xa1orinio objekto ar situacijos rakursus, netik\xc4\x97t\xc4\x85 j\xc5\xb3 panaudojim\xc4\x85. Jie yra iniciatyv\xc5\xabs ir k\xc5\xabrybingi.\n_START_SECTION_\nIntroversija su dominuojan\xc4\x8dia m\xc4\x85stymo funkcija\n_START_PARAGRAPH_\nTokios charakterio strukt\xc5\xabros \xc5\xbemon\xc4\x97s yra susidom\xc4\x97j\xc4\x99 objektyviu savo vidiniu pasauliu, link\xc4\x99 u\xc5\xbesiimti savianalize ir vidini\xc5\xb3 konflikt\xc5\xb3 sprendimu. Konceptualizuodami savo id\xc4\x97jas, jie vadovaujasi dedukciniu m\xc4\x85stymu.\n_START_SECTION_\nIntroversija su dominuojan\xc4\x8dia jausm\xc5\xb3 funkcija\n_START_PARAGRAPH_\nTokios charakterio strukt\xc5\xabros \xc5\xbemon\xc4\x97s orientuojasi \xc4\xaf vidines ir subjektyvias s\xc4\x85lygas, ypa\xc4\x8d \xc4\xaf vaizdinius, kylan\xc4\x8dius i\xc5\xa1 pas\xc4\x85mon\xc4\x97s gelmi\xc5\xb3. Jie turi polink\xc4\xaf \xc4\xaf originalum\xc4\x85, k\xc5\xabrybi\xc5\xa1kum\xc4\x85. Skirtingai nei ekstravertai, link\xc4\x99 sl\xc4\x97pti savo jausmus, gali atrodyti tyl\xc5\xabs ir neprieinami, su melancholijos ir depresijos atspalviu.\n_START_SECTION_\nIntroversija su dominuojan\xc4\x8dia poj\xc5\xab\xc4\x8di\xc5\xb3 funkcija\n_START_PARAGRAPH_\nTokio charakterio \xc5\xbemon\xc4\x97s orientuojasi \xc4\xaf savo vidinius poj\xc5\xab\xc4\x8dius. I\xc5\xa1orinis pasaulis atrodo banalus ir ne\xc4\xafdomus. J\xc5\xb3 realyb\xc4\x97\xc2\xa0\xe2\x80\x93 archetipai, j\xc5\xb3 interesas ir r\xc5\xabpestis\xc2\xa0\xe2\x80\x93 did\xc5\xbeioji vizija. Santykiuose su i\xc5\xa1orine realybe jie gali nesiskaityti su konkre\xc4\x8diais faktais.\n_START_SECTION_\nIntroversija su dominuojan\xc4\x8dia intuicijos funkcija\n_START_PARAGRAPH_\nTokie \xc5\xbemon\xc4\x97s geriau mato vidines galimybes, yra gab\xc5\xabs vizij\xc5\xb3 k\xc5\xabr\xc4\x97jai. Jie gyvena vaizdini\xc5\xb3 pasaulyje. Tai gali b\xc5\xabti prana\xc5\xa1ai, keistuoliai svajotojai, artistai, menininkai. Kitiems jie gali atrodyti m\xc4\xafsl\xc4\x97, sau\xc2\xa0\xe2\x80\x93 ne\xc4\xafvertinti genijai. Kadangi i\xc5\xa1orin\xc4\x97 realyb\xc4\x97 jiems nelabai r\xc5\xabpi, jie nelink\xc4\x99 ir nelabai moka kooperuotis.\n_START_SECTION_\nAmbiversija\n_START_PARAGRAPH_\nNors ekstraversija ir introversija da\xc5\xbenai laikomos alternatyviomis savyb\xc4\x97mis, i\xc5\xa1 ties\xc5\xb3 tai 2 vieno kontinuumo kra\xc5\xa1tutinumai, ir nema\xc5\xbea dalis \xc5\xbemoni\xc5\xb3 yra daugma\xc5\xbe jo viduryje \xe2\x80\x93 tai vadinama ambiversija. Ambivertas patogiai jau\xc4\x8diausi grupin\xc4\x97je, socialin\xc4\x97je s\xc4\x85veikoje, bet taip pat turi potrauk\xc4\xaf pab\xc5\xabti vienas.'